《咏古十六首 其十二》
宋代·华镇

窫窳当九门，西山宝驺虞。鸱鸮集上林，丹穴巢鹓雏。

奸雄始基搆，哲人晦良图。步兵偶叔末，整辔登蓬壶。

身世委杯酒，不以礼法拘。长啸引鸣凤，新诗缀骊珠。

慷慨临广武，感激恸穷途。所志岂方外，林下薄踟蹰。

恢恢大雅人，矫矫真龙驹。宁愧苏门士，临刑据槁梧。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。